16. СЕДНИЦА ОДБОРА ЗА КОНТРОЛУ СЛУЖБИ БЕЗБЕДНОСТИ

Одбор за контролу служби безбедности, на седници одржаној 9. априла 2015. године, разматрао јеЗаписник о извршеном надзору у Дирекцији Војнобезбедносне агенције у Београду, који је реализован 18. и 19. марта 2015. године, као и Извештај Генералног инспектора служби о извршеном ванредном надзору у Војнобезбедносној агенцији. Седници је председавао Момир Стојановић, председник Одбора.

Одбор је разматрао Извештај Генералног инспектора служби Министарства одбране о ванредном надзору Војнобезбедносне агенције, извршеног у циљу установљавања законитости поступања Војнобезбедносне агенције у прикупљању података садржаних у документу СП 1696-1/14 од 14. новембра 2014. године. Анализом Извештаја Генералног инспектора служби о извршеном ванредном надзору у Војнобезбедносној агенцији, као и на основу презентованих података и сазнања, Одбор је усвојио једногласно следеће

ЗАКЉУЧКЕ

1. Нико у Министарству одбране и Војнобезбедносној агенцији није наложио или наредио припадницима Војнобезбедносне агенције да прикупљају податке и сазнања која се тичу активности политичких партија;
2. Подаци о активностима присталица Српске радикалне странке, садржани у спорном документу добијени су разменом података и сазнања са другим субјектима безбедности на простору Аутономне покрајине Војводина, а на основу члана 6. став 1. тачка 1. Закона о Војнобезбедносној агенцији и Војнообавештајној агенцији и члана 5. Уредбе о одређивању послова безбедносне заштите одређених лица и објеката;
3. Одбор је установио да је Војнобезбедносна агенција прикупљала податке о угрожености штићених лица и објеката а не о политичким активностима и да их је, на основу писаног захтева уступила Министарству унутрашњих послова Републике Србије;
4. Одбор подржава предлог Генералног инспектора служби да Савет за националну безбедност у складу са Уредбом о одређивању послова безбедносне заштите одређених лица и објеката, у што краћем року донесе одлуку о контраобавештајној и безбедносној заштити Премијера Републике Србије.